Priopćenja Ureda predsjednika Franje Tuđmana studeni 1996.
Zagreb, 16.11.1996.
Razgovor s osobnim liječnikom Predsjednika dr Branimirom Jakšićem u HRT TV DNEVNIK 2, u subotu 16. studenoga 1996.

UREDNICA LJILJANA BUNJEVAC FILIPOVIĆ: 
U domaćoj i svjetskoj javnosti vlada golemo zanimanje za zdravlje Predsjednika Republike Hrvatske doktora Franje Tuđmana. To nimalo ne iznenađuje jer je Predsjednik Tuđman utemeljitelj hrvatske države, državnik iznimnog ugleda u svijetu, a za mnoge ključna osoba za održanje mira u Bosni i Hercegovini u procesu provedbe Daytonskih sporazuma. Kao što smo već javljali, Predsjednik Republike nalazi se na dodatnim pregledima zbog probavnih smetnji u SAD-u u medicinskom centru Walter Reed u Washingtonu. Ovog trenutka na izravnoj telefonskoj vezi imamo Washington i profesora doktora Branimira Jakšića, Predsjednikovog osobnog liječnika. 
Sve nas u Hrvatskoj najprije zanima kako se Predsjednik osjeća.

DR. JAKŠIĆ 
Predsjednik se osjeća odlično.

LJILJANA BUNJEVAC-FILIPOVIĆ 
O zdravstvenom stanju našeg Predsjednika u svijetu ima različita nagađanja. Recite nam o kakvoj je bolesti riječ.

DR. JAKŠIĆ 
Predsjednik je imao probavne smetnje zbog kojih je pregledan u Zagrebu, a obavljen je i konzultativni pregled u medicinskom centru Walter Reed u Washingtonu. Pregledi su pokazali da su tegobe uzrokovane želučanim vrijedom, čirom. Na provedenu terapiju tegobe se povlače. Pretrage su uz to pokazale na povećanje limfnih čvorova u trbuhu. Međutim, povećani čvorovi ne prave tegobe. Njihova priroda je takva da ne zahtijevaju nikakvu terapiju nego samo povremeno praćenje. 

LJILJANA BUNJEVAC-FILIPOVIĆ 
Vi ste u stalnom kontaktu s Predsjednikom.

DR JAKŠIĆ 
Da. 

LJILJANA BUNJEVAC-FILIPOVIĆ 
I on obavlja normalno svoje predsjedničke dužnosti?

DR JAKŠIĆ 
Potpuno normalno obavlja sve svoje dužnosti, pa prema tome nisu utemeljena nagađanja da se radi o problemu koji umanjuje Predsjednikovu radnu sposobnost, a svakako ne o stanju koje bi u slijedećih nekoliko mjeseci moglo uvjetovati njegovo dulje izbivanje iz posla.

Na kontrolnim pregledima u slijedećim mjesecima i godinama će se vidjeti da li će biti potrebno liječenje limfnih čvorova. 

LJILJANA BUNJEVAC FILIPOVIĆ 
I na kraju recite kada se Predsjednik vraća u domovinu?

DR JAKŠIĆ 
Mogu Vam kazati da se Predsjednik vraća krajem slijedećeg tjedna u Zagreb u Predsjedničke dvore, a uvjeren sam da će našim ljudima biti drago čuti da Predsjednik poziva svoje teniske partnere na meč u uobičajeno vrijeme u nedjelju. 

LJILJANA BUNJEVAC-FILIPOVIĆ 
Hvala Vam lijepa na razgovoru profesore Jakšiću.

Izvor: http://predsjednik.hr/Zagreb16.11.1996